Aandele-mening: Growthpoint | Netwerk24
Growthpoint Properties is 'n beleggingsbeheermaatskappy vir gediversifiseerde eiendom.
Hy bestuur vyf eiendomsegmente, waaronder kleinhandel, kantoor, nywerheid, V&A Waterfront en Growthpoint Properties Australia. Sy aandeelprys het in Maart 2018 veld verloor en 40% van sy waarde ingeboet, nadat 'n hoogtepunt van 3 150 sent per aandeel getoets is. (Dit was in ooreenstemming met die res van die sektor; die indeks van genoteerde Suid-Afrikaanse eiendom (SAPI) het sy swakste kalenderjaaropbrengs sedert sy ontstaan in 1993 aangeteken.)
Growthpoint behou stewige steun op 2 200 sent. Teenoor sy eweknrieë in die huidige beermark het hy uitstekend gevaar, danksy sy belegging in Australië in 2009, genoteer as Growthpoint Properties Australia (GOZ).
Growthpoint het in Januarie vanjaar deur die weerstandslyn van sy herstellende beertendens gebreek. Gaan lank: Growthpoint het verlede maand bokant 2 565 sent 'n positiewe uitbreking uit sy herstellende beertendens bevestig. Omdat die 3W RSI egter oorkoop was, het sy aandeelprys teruggesak.
Bly steun ferm op 2 360 sent, behoort hy weer deur 2 565 sent te verhandel om 'n goeie koopgeleentheid te bied, met 'n moontlike styging tot 2 850 sent per aandeel. Voortgesette koopbelangstelling bokant 2 850 sent kan Growthpoint weer sy allerhoogtepunt op 3 150 sent laat toets.
'n Daling deur 2 360 sent kan die aandeel tot op 2 220 sent laat afverkoop. Spring hy nie daarvandaan terug nie, kan die prys daal tot op die primêre bultendens se steunlyn (die vet swart tendenslyn) – wat tot Oktober 2004 terugdateer.
'n Negatiewe uitbreking uit die opwaartse tendens sal onderkant 1 795 sent bevestig word.
* Moxima Gama word beskou as een van die vyf voorste tegniese ontleders in Suid-Afrika. Sy is al 10 jaar lank 'n tegniese ontleder wat vir BJM, Noah Financial Innovation en Standard Bank gewerk het as deel van die navorsingspan in die tesourie-afdeling van CIB